A BIZOTTSÁG HATÁROZATA
(2006. június 23.)
a 2003-as belgiumi madárinfluenza elleni küzdelem járványügyi intézkedéseinek keretében felmerült kiadásokhoz történő közösségi pénzügyi hozzájárulás megállapításáról
(az értesítés a C(2006) 2422. számú dokumentummal történt)
(Csak a holland és a francia nyelvű szöveg hiteles)
(2006/436/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére,
mivel:
(1)
2003-ban Belgiumban madárinfluenza tört ki. E betegség megjelenése komoly veszélyt jelentett a Közösség állatállományára.
(2)
Az állatjárvány terjedésének mielőbbi megelőzése és felszámolása érdekében a Közösségnek a 90/424/EGK határozatban előírt feltételek mellett pénzügyileg hozzá kell járulnia a tagállam által a betegség elleni küzdelem járványügyi intézkedései keretében viselt támogatható kiadásokhoz.
(3)
A 2003-as belgiumi madárinfluenza felszámolásához nyújtott közösségi pénzügyi hozzájárulásról szóló, 2003. október 10-i 2003/749/EK bizottsági határozat (2) közösségi pénzügyi hozzájárulást biztosít Belgiumnak a madárinfluenza elleni küzdelemre irányuló, 2003-ban végrehajtott járványügyi intézkedések kapcsán felmerült kiadásokhoz.
(4)
A határozattal összhangban az első, 3 000 000 eurós részlet folyósítása megtörtént.
(5)
A határozat szerint a közösségi hozzájárulás fennmaradó részének a Belgium által 2004. január 13-án, valamint március 24-én benyújtott kérelmen, a kérelemben közölt számadatokat igazoló dokumentumokon, valamint a Bizottság által végzett helyszíni ellenőrzések eredményein kell alapulnia. A Belgium által benyújtott kérelemben meghatározott összeg 18 035 727,78 euro, amelyre vonatkozóan a közösségi pénzügyi hozzájárulás nem haladhatja meg a támogatható kiadások 50 %-át.
(6)
E megfontolásokra való tekintettel most meg kell állapítani a 2003-as belgiumi madárinfluenza felszámolása kapcsán felmerülő támogatható kiadásokhoz történő közösségi pénzügyi hozzájárulás teljes összegét.
(7)
A Bizottság által a közösségi állat-egészségügyi szabályoknak és a közösségi pénzügyi támogatás nyújtása feltételeinek megfelelően végzett ellenőrzések eredményei alapján a benyújtott kiadások teljes összege nem tekinthető a közösségi pénzügyi hozzájárulásra jogosultnak.
(8)
A Bizottság legutóbbi észrevételeiről, a végső következtetésekről és a támogatható kiadások kiszámításának módjáról 2006. február 21-én kelt levélben tájékoztatták Belgiumot.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/749/EK határozat szerinti 2003-as belgiumi madárinfluenza felszámolása kapcsán felmerülő kiadásokhoz történő közösségi pénzügyi hozzájárulás teljes összegét 8 088 508,16 euróban állapítják meg.
Mivel a 2003/749/EK határozattal összhangban az első, 3 000 000 eurós részlet folyósítása már megtörtént, a közösségi pénzügyi hozzájárulás fennmaradó része 5 088 508,16 euro.
2. cikk
E határozat címzettje a Belga Királyság.
Kelt Brüsszelben, 2006. június 23-án.